
7,62 mm-es AMP puskagránátlövő gépkarabély

Dolgozatom a szakmai körökben is méltatlanul elfeledett AK adaptációnak, a 7,62 mm-es AMP puskagránátlövő gépkarabélynak egyedi műszaki megoldásait vizsgálja, elemzi és összehasonlítja más hasonló rendeltetésű lövészfegyverekkel.
Ez a lőfegyver érdekes terméke a második világháború után újjáéledő, addig a szovjet licenceket másoló és gyártó (pl.: 1948 M 7,62 mm-es gyalogsági lőfegyverek) magyar hadiiparnak. Az 1960-as évek végén kezdődött fejlesztést egyaránt inspirálták a nyugati államokban folyó ilyen irányú fejlesztések (pl.: Belgium 7,62 mm-es FN FAL automata puska), illetve a Varsói Szerződés államainak hasonló törekvései (pl.: Lengyelország 7,62 mm-es PMK-DGN 60 gépkarabély). Technikai megoldásaiban (mai szemmel is) még kiforratlanul is olyan színvonalat nyújtott, amely megfelel a modern ergonómiai és harcászati követelményeknek.
A hazai fejlesztésű (mai szóhasználattal) multifunkcionális gépkarabélyt az 1970-es évek végén, az 1976-os libanoni konfliktus után néhány amerikai vizsgáló az itt zsákmányolt lőfegyverek tanulmányozása után a legjobb Kalasnyikov variánsnak minősítette.



